INFORMÁCIA O IMPLEMENTÁCII Úveru na podporu modernizácie sektoru zdravotníctva (SECAL) A Úveru pre Projekt technickej pomoci modernizácie sektoru zdravotníctva (TAP)

Projekt technickej pomoci modernizácii sektoru zdravotníctva
(január 2004 – jún 2007)
Projekt technickej pomoci modernizácie sektoru zdravotníctva (TAP) ako sprievodný úver k SECAL, je zameraný na inštitucionálnu podporu nevyhnutnú na rozvoj reforiem sektoru zdravotníctva a vybudovanie požadovaných inštitucionálnych kapacít na MZ SR, v zdravotných poisťovniach a súvisiacich inštitúciách. TAP má 5 komponentov - Komponent 1: Reforma financovania a poskytovania zdravotnej starostlivosti, Komponent 2: Rozvoj systému zvyšovania kvality, Komponent 3: Rozvoj informačného systému riadenia zdravotníctva, Komponent 4: Reformy sociálnej a dlhodobej starostlivosti a Komponent 5: Analýza sociálnych dopadov a informovanie verejnosti. Komponent 6: Riadenie a monitorovanie projektu zabezpečuje implementáciu a monitorovanie projektu. Všetky zadania (konzultanti a firmy) v rámci komponentov TAP sú obstarávané podľa pravidiel verejného obstarávania Svetovej Banky a podliehajú jej odsúhlaseniu. Tieto pravidlá sú k dispozícii na webovej stránke Svetovej Banky (www.worldbank.org). 
Svetová Banka poskytla Slovenskej republike na základe uzavretých úverových zmlúv prostriedky na modernizáciu zdravotníctva, a to konkrétne úverovú zmluvu na podporu modernizácie zdravotníctva  (SECAL) vo výške 55 mil. EUR, na Projekt technickej pomoci (TAP) vo výške 10 580 000,- EUR a Slovenská republika poskytne finančné prostriedky vo výške 2 814 100,- EUR.

Komponent č. 1: Reforma poskytovania a financovania zdravotnej starostlivosti
Účelom komponentu Reformy poskytovania a financovania zdravotnej starostlivosti je vytvoriť legislatívny a regulačný rámec pre autonómiu zdravotníckych zariadení, v ktorom by boli jednoznačne definované vzťahy medzi jednotlivými účastníkmi procesu poskytovania a financovania zdravotnej starostlivosti, t.j. zdravotníckymi zariadeniami, zdravotnými poisťovňami, Ministerstvom zdravotníctva SR a ďalšími regulačnými orgánmi. Iba tak je možné riešiť problém narastajúceho dlhu a zaistiť dlhodobú udržateľnosť systému zdravotníctva. 
Zvýšenie autonómie zdravotníckych zariadení ako aj zdravotných poisťovní je nutné spojiť s náležitou zodpovednosťou voči verejnosti za finančnú a zdravotnú výkonnosť. Realizácia cieľov reformy poskytovania a financovania zdravotníctva si vyžaduje prípravu kvalitných nástrojov dostupných pre všetkých účastníkov v systéme. Tiež požaduje výrazné zvýšenie kapacít ľudských zdrojov jednotlivých inštitúcií.
Zavádzanie horeuvedených opatrení do praxe sa nezaobíde bez existencie finančných nástrojov určených na realizáciu konkrétnych krokov reformy či už na všeobecnej systémovej úrovni tak aj na úrovní jednotlivých zariadení. Na tento účel budú využité prostriedky Reštrukturalizačného fondu zdravotníctva.
Príprava všetkých potrebných nástrojov je predmetom jednotlivých projektov komponentu reformy poskytovania a financovania zdravotnej starostlivosti:

1.1.	Odborná pomoc pre Reštrukturalizačný fond zdravotníctva, - dodávateľ Sanigest Internacional, Kostarika.
1.2.	Odborná pomoc pre Platobné mechanizmy poskytovateľov, - dodávateľ Sanigest Internacional, Kostarika.
1.3.	Odborná pomoc pri školení riadiacich pracovníkov zdravotníckych zariadení a zdravotných poisťovní, - dodávateľ Semmelweis University, Maďarsko.
Koordinátorom celkového komponentu je Ing. Ivan Ivančin.
1.1.	Odborná pomoc pre Reštrukturalizačný fond zdravotníctva
Cieľom tohto projektu je: 1) Príprava plánu verejnej minimálnej siete poskytovateľov, vrátane hodnotenia lôžkových zdravotníckych zariadení (LZZ); 2) Príprava regulačného rámca správy LZZ a nemocničných procesov; 3) Príprava podnikateľských plánov pre LZZ; 4) Návrh, otvorenie a monitorovanie Reštrukturalizačného fondu zdravotníctva. 
V tomto projekte boli pripravené nasledovné výstupy:
•	Úvodná správa vrátane stanovenia potrieb Reštrukturalizačného fondu zdravotníctva, predbežného návrhu metodiky Správy nemocníc a tvorby Podnikateľských plánov zdravotníckych zariadení (august 2004)
•	Metodológia Hodnotenia zdravotníckych zariadení (august 2004)
•	Príručka pre prípravu Podnikateľských zámerov v sektore zdravotníctva (september 2004)
•	Príručka pre Zavádzanie Správy (Governance) zdravotníckych zariadení (október 2004)
V tomto projekte budú pripravené nasledovné výstupy:
•	Revízia minimálnej verejnej siete poskytovateľov (november 2004)
•	Analýza súčasného stavu zdravotníckych zariadení (december 2004)
•	Operačný manuál pre Reštrukturalizačný fond zdravotníctva (január 2005)
•	Ex-ante hodnotenie Reštrukturalizačného fondu zdravotníctva (december 2004)
•	Reštrukturalizačné plány pre Bratislavu, Košice a Banskú Bystricu (január 2005)
•	Aktualizovaná revízia minimálnej verejnej siete poskytovateľov (február 2005)
•	Záverečná správa vrátane hodnotenia výsledkov Reštrukturalizačného fondu zdravotníctva (september 2006)

1.2. Odborná pomoc pre Platobné mechanizmy poskytovateľov
Cieľom tohto projektu je: 1) Spresnenie existujúceho platobného mechanizmu poskytovateľov; 2) Príprava štandardných zmlúv medzi poisťovňami a poskytovateľmi; 3) Rozvoj nákupných stratégií a funkcií poisťovní vrátane potrebného systému dohľadu nad poisťovňami.
V tomto projekte boli pripravené nasledovné výstupy:
•	Úvodná správa vrátane stanovenia potrieb pre účinnejší výber a použitie poistného (november 2004)
V tomto projekte budú pripravené nasledovné výstupy:
•	Hodnotenie súčasného Platobného mechanizmu poskytovateľov (január 2005)
•	Sada štandardných zmlúv medzi zdravotníckymi zariadeniami a zdravotnými poisťovňami (január 2005)
•	Metodologické príručky a formuláre pre kontrolu a hodnotenie činnosti zdravotných poisťovní (apríl 2005)
•	Hodnotenie selektívneho kontrahovania zavedeného zo strany zdravotných poisťovní v roku 2005 (apríl 2006)
•	Záverečná správa (september 2006)

1.3. Odborná pomoc pri školení riadiacich pracovníkov zdravotníckych zariadení a zdravotných poisťovní
Cieľom projektu je poskytnúť manažérske zručnosti kľúčovým vrcholovým manažérom na podporu realizácie reforiem v štyroch kľúčových manažérskych oblastiach:
1. legislatíva; 2. finančný manažment (analýza nákladov a ziskov, rozpočtovanie); 3. strategický manažment (tvorba stratégií); 4. efektívne riadenie ľudí.
Koordinátorkou školiacich aktivít je Mgr. Štefánia Hrivňáková.
Cieľovými skupinami pre školenia sú vrcholoví manažéri nemocníc, zdravotných poisťovní a iných zdravotníckych zariadení.
Forma vzdelávania:
1.	Krátkodobé kurzy zamerané na rýchle nadobudnutie vedomostí a zručností pre vrcholových manažérov – 6-8 dvojdňových kurzov
2.	Tvorba študijných materiálov a materiálov pre školiteľov na štvorsemestrálne štúdium pre vrcholových a stredných manažérov.

V tomto projekte boli pripravené nasledovné výstupy:
•	Úvodná správa (október 2004)
V tomto projekte budú pripravené nasledovné výstupy:
•	Plán školení krátkodobých kurzov, dlhodobého vzdelávacieho programu a metódy hodnotenia jednotlivých kurzov (november 2004)
•	Príprava všeobecných manažérskych krátkodobých kurzov  (december 2004)
•	Príprava školiteľov na krátkodobé kurzy (február 2005)
•	Príprava špecializovaných manažérskych kurzov (marec 2005)
•	Ukončenie výučby krátkodobých kurzov (pre 700 účastníkov) (apríl 2006)
•	Ukončenie prípravy dlhodobého vzdelávacieho programu pre stredný a vrcholový manažment zdravotníckych služieb (jún 2006)
•	Záverečná správa (október 2006)
Komponent č.2: Kvalita zdravotnej starostlivosti
Účelom tohto komponentu je vytvoriť a zaviesť komplexný program kvality zdravotnej starostlivosti. Pre tento účel je potrebné vytvoriť stabilné mechanizmy a zodpovedajúce inštitúcie, ktoré budú zárukou pre neustále zvyšovanie kvality zdravotnej starostlivosti.
Koordinátorom celkového komponentu je MUDr. Tomáš Szalay.
Tento účel bude dosiahnutý riešením čiastkových úloh, ktorých cieľom je:
1.	Vytvorenie zásad kvality a príprava plánu zavádzanie kvality;
2.	Vytvorenie nástrojov pre hodnotenie a zlepšenie kvality poskytovanej zdravotnej starostlivosti  (vstupy, procesy a výstupy starostlivosti);
3.	Vytvorenie inštitucionálneho rámca a administratívnej kapacity organizácií zapojených do kontroly a monitorovania kvality zdravotnej starostlivosti ako základ pre zabezpečenie garancie kvality.

Všetky čiastkové úlohy sú súčasťou projektu odbornej pomoci pre zavádzanie stratégie kvality zdravotnej starostlivosti a vytvorenie kapacity na jej zabezpečenie. V súčasnosti prebieha súťaž na riešiteľa tejto úlohy v zmysle pravidiel Svetovej banky, ktorá je vo fáze posudzovania technických návrhov.
Predpokladané výstupy projektu odbornej pomoci sú nasledové:
•	Úvodná správa obsahujúca revíziu a pozmeňujúce návrhy súčasných právnych noriem týkajúcich sa požiadaviek na kvalitu vstupov zdravotnej starostlivosti; (február 2005)
•	Analýza súčasnej situácie zabezpečenia kvality v zdravotníckych zariadeniach; (marec 2005)
•	Príručka kvality pre zdravotnícke zariadenia vrátane Manuálu zavádzania individuálnych plánov kvality; (máj 2005)
•	Príprava 6 individuálnych plánov zavádzania kvality v pilotných zdravotníckych zariadeniach; (jún 2005)
•	Návrh akreditačného systému; (december 2005)
•	Príprava študijných materiálov a vyškolenie personálu inštitúcií poverených kontrolou a monitorovaním kvality poskytovania zdravotnej starostlivosti. (jún 2006)
•	záverečná správa (október 2006).

Predpokladaný začiatok prác na tomto komponente sa predpokladá začiatkom  roku 2005.

Komponent č. 3: Informačné systémy pre podporu riadenia zdravotníctva
Účelom tohto komponentu je podpora rozvoja zdravotníckej informatiky na Slovensku a podpora procesu jej integrácie. V rámci riešenia komponentu bude definovaná stratégia zdravotníckej informatiky, navrhnuté potrebné legislatívne a organizačné opatrenia pre jej implementáciu, realizovaný výber prípadne definovanie štandardov zdravotníckej informatiky a navrhnutý spôsob ich zavedenia pre podporu integračného procesu zdravotníckej informatiky.
Uvedené ciele sa budú realizovať v rámci riešenia dvoch projektov:
3.1.	Národné dátové centrum pre zdravotníctvo (NDCZ), - dodávateľ STAPRO s.r.o., Česká Republika
3.2.	Štandardy zdravotníckej informatiky, - dodávateľ IBM Slovensko s.r.o.

Koordinátorom celkového komponentu je Ing. Andrej Fandák, PhD.

3.1. Národné zdravotné dátové centrum
V rámci projektu "Národné dátové centrum pre zdravotníctvo (NDCZ)" bude navrhnutá a vytvorená v rezorte Ministerstva zdravotníctva inštitúcia, ktorá bude zabezpečovať zber a analýzu údajov kľúčových z hľadiska podpory strategických rozhodovaní a riadenia ako na úrovni Ministerstva zdravotníctva tak aj na úrovni stredných článkov riadenia - nemocnice, polikliniky, zdravotnícke zariadenia, vyššie územné celky. 
Riešenie úlohy je rozvrhnuté do dvoch základných etáp. Prvá etapa je analytická a jej výsledkom bude návrh optimálneho dátového modelu pre zdravotný systém na Slovensku. V rámci druhej etapy budú navrhnuté spôsoby a realizovaná praktická implementácia doporučeného dátového modelu. 
V tomto projekte boli pripravené nasledovné výstupy:
•	Úvodná správa (október 2004)
V tomto projekte budú pripravené nasledovné výstupy:
•	Audit zdravotných informačných systémov (december 2004)
•	Dátový model súčasného stavu (december 2004)
•	Navrhovaný nový dátový model (január 2005)
•	Návrh systému pre podporu rozhodovania (jún 2005)
•	Návrh opatrení pre podporu bezpečnosti a dôvernosti údajov (jún 2005)
•	Migračný plán pre nový dátový model (jún 2005)
•	Plán realizácie pre Národné dátové centrum pre zdravotníctvo (jún 2005)
•	Pilotná implementácia a záverečná správa (marec 2006)

3.2. Štandardy zdravotnej informatiky
Cieľom projektu "Štandardy zdravotnej informatiky" je vybrať a definovať  štandardy, ktoré budú záväzné pre ďalšie používanie informačných technológií v oblasti zdravotníctva na Slovensku a následne navrhnúť spôsob ich zavedenia do dennej prevádzky. Tento projekt pripraví vhodné prostredie, v ktorom používanie vytipovaných nástrojov navrhnutých v rámci prvého projektu umožní integrovať zdravotnícku informatiku na rôznych úrovniach tak, aby jednotlivé realizované projekty zdravotnej informatiky - informačné systémy, komplexné diagnostické celky, znalostné systémy, systémy pre podporu rozhodovania a pod. - dosahovali synergický efekt, z ktorého bude môcť profitovať zdravotníctvo a jeho rozvoj na Slovensku. 
Riešenie úlohy je rozvrhnuté do dvoch etáp, z ktorých prvá pokrýva analytické činnosti a druhá predstavuje návrh riešenia. 
V tomto projekte budú pripravené nasledovné výstupy:
•	Úvodná správa (november 2004)
•	Analýza súčasného stavu procesov využívania štandardov (január 2005)
•	Prehľad medzinárodných zdravotných štandardov a praktík ich používania (január 2005)
•	Návrh prostredia pre tvorbu vývoj zdravotných štandardov (február 2005)
•	Organizačné a legislatívne opatrenia (júl 2005)
•	Plán realizácie vytvorenie prostredia pre tvorbu a vývoj zdravotných štandardov (júl 2005)
•	Pilotná implementácia a záverečná správa (máj 2006).

Komponent č.4: Sociálna a dlhodobá starostlivosť
Účelom tohto komponentu je vytvoriť integrovaný systém sociálnej a dlhodobej zdravotnej starostlivosti na Slovensku, ktorý by viedol ku:
1. zlepšovaniu kvality života ľudí s dlhodobými funkčnými poruchami prostredníctvom zvyšovania kvality, efektívnej dostupnosti a celkovej účinnosti služieb dlhodobej starostlivosti;
2. zjednoteniu všetkých služieb, pomôcok a dávok dlhodobej starostlivosti pod spoločný legislatívny, finančný a organizačný systém;
3. zabezpečeniu finančnej udržateľnosti systému  dlhodobej starostlivosti; a
4. podpore rodiny a iných príbuzných klienta, ktorí opatrujú člena rodiny a celkovo k podpore domácej a komunitnej starostlivosti.

Riešením tejto úlohy je poverený tím zostavený zo slovenských a medzinárodných odborníkov, (MUDr. Peter Tatár – koordinátor celkového komponentu, tím expertov: p. Woleková, p. Gonda, p. Howe).
V tomto projekte boli pripravené nasledovné výstupy:
•	Analýza dlhodobej starostlivosti na Slovensku (december 2003)
•	Porovnávacia analýza dlhodobej starostlivosti OECD a Slovensko (február 2004)
•	Nový model Analýza ukončená pre Slovensko (jún 2004)
•	Legislatívny zámer zákona o dlhodobej starostlivosti (november 2004)
V tomto projekte budú pripravené nasledovné výstupy:
•	Zákon o dlhodobej starostlivosti (december 2004)
•	Štandardy dlhodobej starostlivosti (december 2004)
•	Kritériá pre posudzovanie v dlhodobej starostlivosti (september 2005)
•	Vyhláška k zákonu o dlhodobej starostlivosti (máj 2005)
•	Plán uvedenia dlhodobej starostlivosti do praxe (marec 2005)
•	Osnovy pre výučbu dlhodobej starostlivosti (jún 2005)
•	Výcvik školiteľov dlhodobej starostlivosti (september 2005)
•	Školenie manažérov dlhodobej starostlivosti (október 2005)
•	Školenie poskytovateľov dlhodobej starostlivosti (október 2005)
•	Školenie činiteľov štátnej správy a samosprávy o rozvoji dlhodobej starostlivosti (október 2005).

Komponent č.5: Analýza dopadov a informovanie verejnosti
V rámci projektu bude realizovaná produkcia a distribúcia infomateriálov, tlačovín a publikácií, poskytovanie informácií prostredníctvom komerčných, ako aj odborných  médií, informačné centrum reformy, informačná webovská stránka, organizácia školení, seminárov, konferencií, tréningov a prezentácií atď.
Aktivity sú vykonávané priebežne.
dodávateľ Omnipublic s.r.o., Slovensko.

Úver na podporu modernizácie sektoru zdravotníctva (SECAL)
(január 2004 – december 2006).

Čerpanie finančných zdrojov v rámci SECAL je rozdelené do troch tranží a každá z nich je naviazaná na určité podmienky, ktoré musí Slovenská republika splniť na to, aby bolo možné tieto finančné zdroje čerpať. Tranže sú nasledovné - 15 mil EUR po schválení Radou riaditeľov Svetovej banky a podpise úverovej zmluvy, 15 mil EUR po splnení podmienok pre druhú tranžu a 25 mil EUR po splnení podmienok pre tretiu tranžu. Podmienky pre čerpanie prvej tranže boli splnené, úver bol schválený Radou riaditeľov Svetovej banky a úverová zmluva podpísaná. Slovenská republika tak získala možnosť čerpať 15 mil EUR z prvej tranže. PCU žiadala o prvú tranžu, ktorá bola Ministerstvom financií SR (MF SR) zaslaná Svetovej banke v apríli 2004 a jej zdroje budú čerpané v roku 2005.

Prostriedky z úveru SECAL bude MZ SR využívať prostredníctvom Reštrukturalizačného fondu zdravotníctva (HRF). Konečná podoba HRF, ako aj všetky potrebné metodiky a manuály pre jeho implementáciu budú výsledkom práce Odbornej pomoci pre Reštrukturalizačný fond zdravotníctva v rámci Komponentu 1 TAP. Odborná pomoc začala 09/06/2004. Dôležitým míľnikmi budú otvorenie Reštrukturalizačného fondu zdravotníctva, schválenie tzv. Master plánu pre nemocnice (Verejnej siete poskytovateľov zdravotnej starostlivosti), schválenie postupov pre korporatizáciu zdravotníckych zariadení, zavedenie systému spravovania spoločnosti (corporate governance) a postupy pre vypracovanie podnikateľských plánov zdravotníckych zariadení koncom roka 2004.